《次朱天球赠吴茂先韵》
宋代·吴则礼

暮年挈挈侬与君，端觉高歌有鬼神。
平生王恭无长物，此事逼人殊咄咄。
戏谈韁马缺鼻牛，夫子大是孙殷流。
休言他日随计上，且看南徐拍天浪。
阿球高气宁用论，为卿三倒实饱闻。
眼边讵肯作悬特，葵霍撑肠方自嘿。
屋头云锦秋水明，兀然隐几渠宁贫。
诗书撩人姑把玩，只与毛锥为老伴。
红尘著脚笑参差，索食祖仁那更疑。
於世无堪大瓠种，独可剖心如叔仲。
江湖作意从之游，老夫颇欲学操舟。
清言解颐未云已，儿子屡惊雷绕齿。
好事谁过扬子云，一樽聊与细论文。
政须林宗巾角折，仍要时时见颜色。

作者简介：吴则礼 公元？年至一1121年字子副，富川（一作永兴，今湖北阳新）人。生年不详，卒于宋徽宗宣和三年。以父荫入仕。会为军器监主簿，因事谪荆州。官至直秘阁，知虢州。工诗，与唐庚、曾纡、陈道诸名士唱和。晚年居豫章，自号北湖居士。则礼著有北湖集十卷，长短句一卷，《书录解题》并傅于代。